Document ID: 32013R0244

32013R0244
L 077/3
SLUŽBENI LIST EUROPSKE UNIJE
19.03.2013.
UREDBA KOMISIJE (EU) br. 244/2013
od 19. ožujka 2013.
o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu korištenja trikalcijevog fosfata (E 341 (iii.)) u hranjivim pripravcima namijenjenima uporabi u hrani za dojenčad i malu djecu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom III. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u prehrambenim aditivima, prehrambenim enzimima, prehrambenim aromama i hranjivim tvarima te uvjeti njihove uporabe.
(2)
Taj se popis može izmijeniti u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Zahtjev za odobrenjem uporabe trikalcijevog fosfata (E 341 (iii.)) kao tvari za sprečavanje zgrudnjavanja koja se dodaje hranjivim pripravcima namijenjenima uporabi u početnoj i prijelaznoj hrani za dojenčad kako je definirana Direktivom Komisije 2006/141/EZ od 22. prosinca 2006. o početnoj i prijelaznoj hrani za dojenčad i o izmjeni Direktive 1999/21/EZ (3) podnesen je 19. lipnja 2009. i učinjen je dostupnim državama članicama.
(5)
Zahtjev se odnosi na novi unos u odjeljak B dijela 5. Priloga III. Uredbi (EZ) br. 1333/2008. Tehnološka potreba za trikalcijevim fosfatom (E 341 (iii.)) kao prehrambenim aditivom povezana je s njegovom sposobnošću da kao tvar za poboljšanje sipkosti da jedinstvena svojstva mješavinama u obliku praška. Proizvod može apsorbirati okolnu vlagu u količini do 10 % svoje mase, čime se sprečava nastajanje gruda u mješavini i osigurava sipkost pripravka, što se smatra korisnim za potrošača.
(6)
Znanstveni odbor za prehranu savjetovao je o sigurnosti trikalcijevog fosfata (E 341 (iii.)) kao prehrambenog aditiva u hranjivim pripravcima namijenjenima za uporabu u početnoj i prijelaznoj hrani za dojenčad te je izrazio mišljenje 7. lipnja 1996. (4), u kojem je zaključio da je njegova uporaba prihvatljiva pod uvjetom da se ukupne razine kalcija, fosfora i omjera među njima ne premaše.
(7)
Kalcijeve soli ortofosforne kiseline, uključujući trikalcijev fosfat, mineralne su tvari koje su odobrene za uporabu u početnoj i prijelaznoj hrani za dojenčad u skladu s Prilogom III. Direktivi 2006/141/EZ. Stoga se smatra da odobrenje uporabe trikalcijevog fosfata (E 341 (iii.)) kao tvari za sprečavanje zgrudnjavanja u hranjivim pripravcima namijenjenima uporabi u početnoj i prijelaznoj hrani za dojenčad ne predstavlja sigurnosni rizik sve dok ukupne količine kalcija i fosfora ostaju unutar gornjih granica utvrđenih za ta dva minerala te unutar omjera kalcija i fosfora utvrđenog u toj Direktivi.
(8)
U skladu s člankom 3. stavkom 2. Uredbe (EZ) br. 1331/2008, da bi ažurirala Unijin popis prehrambenih aditiva naveden u Prilogu III. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi.
(9)
Budući da odobrenje uporabe trikalcijevog fosfata (E 341 (iii.)) kao tvari za sprečavanje zgrudnjavanja u hranjivim pripravcima namijenjenima uporabi u početnoj i prijelaznoj hrani za dojenčad treba biti u skladu s graničnim vrijednostima koje su za kalcij, fosfor i omjer kalcija i fosfora navedene u Direktivi 2006/141/EZ, ažuriranje tog popisa neće utjecati na zdravlje ljudi. Stoga nije potrebno tražiti mišljenje Europske agencije za sigurnost hrane.
(10)
Primjereno je stoga odobriti uporabu trikalcijevog fosfata (E 341 (iii.)) kao tvari za sprečavanje zgrudnjavanja u hranjivim pripravcima namijenjenima uporabi u početnoj i prijelaznoj hrani za dojenčad.
(11)
Prilog III. Uredbi (EZ) br. 1333/2008 bi stoga trebalo na odgovarajući način izmijeniti.
(12)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog III. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. ožujka 2013.

Labels: 0
3
17